Airdrieonians FC (1878)

**Airdrieonians Football Club** var en skotsk fotballklubb fra byen Airdrie i North Lanarkshire. Klubben gikk konkurs i 2002 og ble etterfulgt av den nye klubben Airdrie United. Airdrieonians' siste hjemmebane var Excelsior Stadium (også kalt New Broomfield).

## Historie
Airdrieonians ble stiftet i 1878 som Excelsior Football Club. To år etter skiftet klubben navn til Airdrieonians Football Club. I 1892 tok klubben i bruk Broomfield Park som hjemmebane, og to år etter ble de valgt inn i Scottish Football League (Division 2). De rykket opp i Division 1 i 1903, og etablerte seg raskt i divisjonen.

Klubbens beste periode var mellom 1922 og 1926, da de ble nummer 2 i ligaen fire år på rad. I 1924 vant de også cupen, med 2-0 mot Hibernian i finalen. I mai 1925 dro for øvrig Airdrieonians til Norge og Sverige, og spilte til sammen 5 kamper mot lokale lag.

Airdrieonians rykket ned i Division 2 i 1936. Med unntak av et par sesonger spilte klubben fast i øverste divisjon igjen mellom 1950 og 1973, men med mer beskjedne plasseringer enn de hadde på midten av 1920-tallet. Etter nedrykket i 1973 fikk klubben bare noen spredte sesonger i øverste  divisjon. De nådde imidlertid cupfinalen i 1975 (1-3 mot Celtic), og igjen i 1992 (1-2 mot Rangers) og 1995 (0-1 mot Celtic). Airdrieonians rykket ned fra Premier Division (nivå 1) siste gang i 1993.

Klubben flyttet i 1994 fra Broomfield Park, og leide Clydes bane Broadwood Stadium i Cumbernauld mens de planla og bygde et nytt stadion. Airdrieonians' nye bane Excelsior Stadium ble tatt i bruk i 1998.

Våren 2002 gikk Airdrieonians konkurs på grunn av stor gjeld. Dette var første gang siden Third Lanark i 1967 at en skotsk ligaklubb gikk konkurs. En av klubbens tilhengere, Jim Ballantyne, stiftet raskt en ny klubb, Airdrie United, med siktemål å overta ligaplassen til den konkursrammede klubben. Men ligaen valgte i stedet inn Gretna FC. Til slutt kjøpte Airdrie Uniteds eiere opp ligaklubben Clydebank FC, flyttet hele klubben til Airdrie og omdøpte den til Airdrie United. Nye Airdrie United tok over Clydebanks plass i ligaen og startet i Second Division (nivå 3) høsten 2002, mens Clydebank FC ble nystartet på lavere, regionalt nivå året etter.

## Meritter og klubbrekorder
*Beste ligasesong: 2.-plass i Division 1 i 1923, 1924, 1925, 1926
*Cupmester: 1924
*Beste sesong i ligacupen: Semifinale i 1991/92, 1994/95, 1998/99
*Beste sesong i Challenge Cup: Vinner i 2000/01, 2001/02
*Høyeste tilskuerantall på Broomfield Park: 26 000 mot Heart of Midlothian 8. mars 1952 (skotsk FA-cup 4. runde)
*Høyeste tilskuerantall på Excelsior Stadium: 8762 mot Celtic 19. august 1998 (ligacup 3. runde)
*Største seier: 15-1 mot Dundee Wanderers 1. desember 1894 (Division 2)
*Største tap: 1-11 mot Hibernian 24. oktober 1959 (Division 1)

## Kilder
*Sky Sports Football Yearbook. Headline Publishing Group, London 2008. ISBN 978 0 7553 1820 9
*Gordon Smailes: The Breedon Book of Scottish Football Records. Breedon, Derby 1995. ISBN 1-85983-020-X
*Paul & Shirley Smith: *The Ultimate Directory of English & Scottish Football Grounds*. Yore Publications, Harefield 2005. ISBN 0954 783042
*Hardy Grüne: Enzyklopädie der europäischen Fußballvereine. AGON Sportverlag, Kassel, 2002. ISBN 3-89784-163-0